<classify> KENYA inatarajiwa kujenga kiwanda cha dawa za kufubaza virusi vya Ukimwi ARVs na magonjwa nyemelezi, kinachotajwa kitakuwa kikubwa na cha aina yake barani Afrika.Mbali ya Wakenya, kiwanda hicho kitanufaisha wananchi za nchi wanachama wa Jumuiya ya Afrika Mashariki EAC na nchi nyingine takribani 23 zinazoagiza dawa kutoka nchi za Ulaya, India na kwingineko. Kiwanda hicho kitakachogharimu zaidi ya Dola za Marekani milioni 100, kinatarajiwa kutoa ajira za kudumu kwa watu 1,000. Kwa mujibu wa Mkurugenzi wa Tiba wa Kenya, Dk Jackson Kioko, kiwanda hicho kitaokoa fedha nyinyi zinazotumika kuagiza dawa za kufubaza vizuri vya ukimwi kutoka nje ya Afrika.Alisema nafuu hiyo haitakuwa kwa Wakenya tu. Alisema kinajengwa kwa ushirikiano baina ya Serikali, Global Fund na wazalishaji wa dawa wazawa. Tutapunguza kwa kiasi kikubwa matumizi ya serikali katika kuagiza dawa kutoka Shilingi bilioni 38 za Kenya Dola za Marekani milioni 285 hadi kiwango kidofo kinachotumika kusaidia wagonjwa wa ukimwi.Takribani watu 300,000 watanufaika kwa Kenya. Tutasambaza pia dawa zetu kwa nchi nyingine za Afrika, hasa majirani zetu wa Afrika Mashariki. Kiwanda kitagharimu Shilingi bilioni 10 za Kenya kwa kuanzia, alisema. Kwa mujibu wa takwimu za hivi karibuni, takribani wakenya milioni 1.5 wanaishi na virusi vya ukimwi, na kati yao, karibu milioni moja wanapata dawa za kufubaza virusi vya ukimwi. Idadi ya watu wanaoambukizwa virusi vya Ukimwi, imekuwa ikiongezeka kila mwaka kwa wastani wa watu 440,000.Inakadiriwa kuwa asilimia 90 ya dawa zote za kufubaza virusi za Ukimwi, zinaagizwa kutoka Ulaya na India. Kioko alisema uwepo wa kiwanda hicho, utasaidia kukabiliana na tatizo la dawa zisizo na ubora. Dawa feki sasa zitakuwa historia, pia itasaidia wenye maambukizi mapya wanaoibuka kila mwaka, licha ya maambukizi kushuka kwa asilimia 5.2, alisema Kioko.Mbali ya dawa za kufubaza ukimwi, kiwanda hicho kinatarajiwa pia kuzalisha dawa za kutibu malaria na kifua kifuu. Dawa nyingi zitatengenezwa kwa leseni ya viwanda mama vya Ulaya na kwingineko. Dk Martin Sirengo, Mkuu wa Taasisi ya Kupambana na Ukimwi na Magonjwa mengine yatokanayo na mahusiano ya kimwili, alisema anaamini upatikanaji wa dawa hizo ndani ya Kenya utaamsha tabia ya watu kwenda kupima afya zao.  <topic>: KITAIFA 